Publication: Magyar Közlöny
Issue: MK-2006-60 (Year: 2006, Number: 60)
Era: 2004-2010
Section: 19/2005. (IV. 12.) GKM rendelet módosításáról
Paragraph Index: 532

2. RÉSZ: MINDEN ÚJ REPÜLŐGÉP, A NAGY REPÜLŐGÉPEK KIVÉTELÉVEL IV. FEJEZET: HATÓKÖR 20. AZ ALKALMAZÁS FORMÁJA ÉS KÖRE A Megállapodást kiegészítő ágazati megállapodás 2. része a jelen ágazati megállapodás 1. részében nem szereplő új repülőgépek értékesítésével és bérlésével kapcsolatos, a hivatalosan támogatott exporthitelekre vonatkozó konkrét irányelveket határozza meg. A 2. rész nem terjed ki a légpárnás járművekre vagy a repülés-szimulátorokra, amelyekre a Megállapodás feltételei vonatkoznak. 21. KOMOLY ERŐFESZÍTÉSEK E fejezet rendelkezései a hivatalos támogatás nyújtásakor a résztvevők által nyújtható legkedvezőbb feltételeket tartalmazzák. A résztvevők azonban a különböző repülőgéptípusok esetében továbbra is figyelembe vehetik a szokványos piaci feltételeket, és minden erőfeszítést megtehetnek e feltételek kedvezőtlenné válásának megakadályozására. 22. REPÜLŐGÉP-KATEGÓRIÁK A résztvevők a repülőgépek alábbi csoportosításában állapodtak meg: − A. kategória: általában 30–70 személyes, gázturbina-hajtóművel rendelkező repülőgépek, ideértve a helikoptereket is (például gázturbinás sugárhajtóművel rendelkező turbólégcsavaros repülőgépek. − B. kategória: egyéb gázturbina-hajtóművel rendelkező repülőgépek, ideértve a helikoptereket is. − C. kategória: egyéb repülőgépek, ideértve a helikoptereket is. Az A. és B. kategóriába tartozó repülőgépeket szemléltető jegyzék az I. függelékben található. V. FEJEZET: AZ EXPORTHITELEKKEL ÉS A SEGÉLLYEL KAPCSOLATOS RENDELKEZÉSEK 23. MAXIMÁLIS VISSZAFIZETÉSI HATÁRIDŐ A maximális visszafizetési határidő a repülőgép besorolása szerint változik, amit a jelen ágazati megállapodás 22. cikkében foglalt kritériumok határoznak meg.

Source: https://magyarkozlony.hu/hivatalos-lapok/2da8c4d10b10c01e7dffbc8071251e2e9f03e512/dokumentumok/824928c5afbb621bac5a254297de5c3abca2adda/letoltes